Okresná prokuratúra Zvolen 
Trhová 7, 960 19 Zvolen 1 	

Sp. zn. : 1 Pv 432/14/6611	Zvolen, 5.2.2015
EEČ : 2-51-25-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov s poukazom na § 138 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky  zákonov.

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené vyšetrovateľkou OR PZ OKP XXXXX pod ČVS: XXXXX na tom skutkovom základe, že obvinený aj napriek tomu, že bol rozsudkom samosudkyne Okresného súdu vo Zvolene č.k. XXXXX zo dňa  XXXXX právoplatným a vykonateľným dňa XXXXX zaviazaný počínajúc dňom právoplatnosti výroku o rozvode manželstva prispievať na mal. XXXXX, nar. XXXXX výživným v sume 3.000,-- Sk (99,58 €) mesačne s tým, že výživné je splatné k rukám matky dieťaťa XXXXX, XXXXX., nar. XXXXX vždy do každého 15-teho dňa v mesiaci vopred, si túto svoju zákonnú povinnosť v mieste trvalého bydliska, okres XXXXX a na iných miestach v období od mesiaca február 2004 do 05.02.2015 riadne a včas neplnil, keď na výživnom uhradil viacerými platbami len sumu 9 879,12 €, pričom v tomto období bol od 10.08.2012 do 06.01.2014 vedený v evidencii uchádzačov o zamestnanie, od 01.02.2013 sa stal príjemcom pomoci v hmotnej núdzi a súčasne bol od 01.07.2014 vedený u zamestnávateľa XXXXX a vykonával krátkodobé pracovné pomery na dohodu, čím spôsobil voči oprávnenej XXXXX, XXXXX nar. XXXXX trvale bytom XXXXX - XXXXX za obdobie dlh na výživnom vo výške 2.966,83 €, keď následne v mesiaci január 2015 uhradil celú dlžnú sumu na výživnom, 

lebo zanikla trestnosť činu.

Odôvodnenie:
	Uznesením vyšetrovateľky OR PZ OKP XXXXX ČVS: XXXXX zo dňa XXXXX bolo podľa § 199 ods. 1 Tr. poriadku začaté trestné stíhanie a následne uznesením vyšetrovateľky OR PZ OKP XXXXX ČVS: XXXXX zo dňa XXXXX bolo podľa § 206 ods. 1 Tr. poriadku vznesené obvinenie XXXXX, nar. XXXXX vo XXXXX pre prečin zanedbania povinnej výživy podľa § 207 ods. 1 ods. 3 písm. b/ Tr. zákona s poukazom na § 138 písm. b/ Tr. zákona na tom skutkovom základe, že v dobe od mesiaca február 2004 do súčasnosti v mieste svojho bydliska a na iných miestach napriek tomu, že rozsudkom OS XXXXX č. XXXXX zo dňa XXXXX právoplatným dňa XXXXX bol zaviazaný prispievať na výživu svojej dcéry XXXXX, nar. XXXXX vo výške 3.000,--Sk (99,58 €) k rukám matky dieťaťa XXXXX nar. XXXXX, bytom XXXXX - XXXXX, vždy do 15. dňa v mesiaci vopred počnúc dňom právoplatnosti rozhodnutia, túto povinnosť si pravidelne neplnil, čím mu vznikol dlh: od XXXXX k rukám matky dieťaťa XXXXX, XXXXX vo výške 2 966,83 €, nakoľko počas tohto obdobia viacerými platbami uhradil celkom sumu 9 879,12 €.

	Obvinený XXXXX v prípravnom konaní poukázal na skutočnosť, že priebežne uhrádzal bežné výživné a súčasne splácal dlžnú čiastku na výživnom. 

	Poškodená  XXXXX XXXXX v prípravnom konaní uviedla, že obvinený neplnil svoju vyživovaciu povinnosť riadne a včas už od právoplatnosti rozhodnutia o rozvode manželstva, t.j. od mesiaca február 2004. Obvinený o dcéru v posledných dvoch rokoch neprejavoval žiadny záujem, nestretával sa s ňou, neposielal jej vecné ani finančné dary a nebrával si ju k sebe. Napriek tomu maloletá počas rozhodného obdobia núdzou netrpela. Následne poškodená potvrdila, že dňa 19.01.2015 jej bola na osobný účet obvineným zaslaná čiastka vo výške 2.245 €, čím obvinený uhradil celé dlžné výživné za obdobie od mesiaca február 2004 vrátane bežného výživného za mesiac január 2015. 

	Do spisového materiálu boli zabezpečené listinné dôkazy a to rozsudok Okresného súdu XXXXX č.k. XXXXX zo dňa XXXXX právoplatný dňa XXXXX ktorým bola obvinenému určená vyživovacia povinnosť na mal. XXXXX vo výške 3.000,-- Sk mesačne počnúc dňom právoplatnosti rozsudku. Ďalej boli do spisového materiálu zabezpečené prehľady platieb výživného obvineným, fotokópie dokladov preukazujúcich vykonanie jednotlivých platieb z titulu výživného na základe čoho bola následne v priebehu konania ustálená dlžná suma na výživnom, potvrdenie o návšteve školy maloletej, rodný list maloletej, uznesenie Okresného súdu vo Zvolene č.k. XXXXX zo dňa XXXXX ktorým bol nariadený výkon rozhodnutia za účelom uhradenia dlžného výživného, doklady o zamestnaniach  obvineného, pracovné zmluvy a pracovné hodnotenia obvineného. 

	Zo správ k osobe obvineného bolo zistené, že tento je v evidencii príjemcov pomoci v hmotnej núdzi od 01.02.2013, od 10.08.2012 do 06.01.2014 bol evidovaný na ÚPSVaR XXXXX ako uchádzač o zamestnanie, kedy bol vyradený z dôvodu vzniku pracovného pomeru a nepoberal žiadnu dávku vyplácanú sociálnou poisťovňou.  

	Obvinený bol od roku 2010 4-krát priestupkovo postihnutý pre priestupky na úseku dopravy a od roku 2006 bol 4-krát súdne trestaný, najmä pre majetkovú trestnú činnosť, naposledy trestným rozkazom Okresného súdu XXXXX zo dňa XXXXX právoplatným dňa XXXXX pre prečin úverového podvodu podľa § 222 ods. 1 Tr. zákona, pričom sa v súčasnosti na neho hľadí, akoby nebol odsúdený. 

Podľa § 207 ods. 1 Tr. zákona, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.

Podľa § 207 ods. 3 písm. b/ Tr. zákona, odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 závažnejším spôsobom konania.

Podľa § 138 písm. b/ Tr. zákona, závažnejším spôsobom konania sa rozumie páchanie trestného činu po dlhší čas.

	Podľa § 122 ods. 13 Tr. zákona, ak obvinený pokračuje v konaní, pre ktoré je stíhaný, aj po oznámení vznesenia obvinenia, posudzuje sa také konanie od tohto procesného úkonu ako nový skutok; to neplatí, ak ide o trestný čin zanedbania povinnej výživy podľa § 207. V takom prípade ide o pokračovanie konania až do doby, kým je vyhlásený rozsudok súdu prvého stupňa alebo pokiaľ sa súd druhého stupňa neodobral na záverečnú poradu.

	Pre trestnosť činu sa vyžaduje naplnenie všetkých znakov skutkovej podstaty toho ktorého trestného činu (subjekt, subjektívna stránka, objekt, objektívna stránka). V prípade absencie čo i len jedného zo zákonných znakov nemožno vysloviť, že bol spáchaný trestný čin. Vykonaným prípravným konaním bolo preukázané, že obvinený naplnil všetky znaky skutkovej podstaty prečinu zanedbania povinnej výživy podľa § 207 ods. 1, ods. 3 písm. b/ Tr. zákona v spojení s ustanovením § 138 písm. b/ Tr. zákona, keď ako povinný subjekt po dobu dlhšiu ako dva roky neplnil svoju zákonnú povinnosť deklarovanú mu rozsudkom Okresného súdu XXXXX riadne a včas.
  
Podľa § 86 ods. 1 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.

	Nakoľko však obvinený ku dňu rozhodnutia splnil svoju povinnosť dodatočne skôr, než sa súd odobral na záverečnú poradu a jeho konanie nemalo trvalo nepriaznivé následky, bol namieste postup v zmysle ustanovenia § 215 ods. 1 písm. h/ Tr. poriadku. 

Preto som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Zuzana Šimiaková
prokurátorka